समाजवादी पार्टी, उत्तर प्रदेश
19, विक्रमादित्य मार्ग, लखनऊ
        प्रकाशन/प्रसारण हेतु-    दिनांकः12.01.2025
    समाजवादी पार्टी के राष्ट्रीय अध्यक्ष एवं पूर्व मुख्यमंत्री श्री अखिलेश यादव ने कहा है कि कन्नौज के रेलवे स्टेशन पर निर्माण के दौरान हादसा भाजपा के महा भ्रष्टाचार के महा लालच के कारण हुआ है।
    श्री अखिलेश यादव ने कहा कि जब सारे ठेके कमीशन लेकर दिये जाएंगे, और ठेकेदार भी किसी और को ठेके पर देकर, अपना लाभ काम किये बिना कमाकर निकल जाएगा तो आधे से भी कम बचे पैसों में ऐसे ही थर्ड क्लास जानलेवा निर्माण कार्य होंगे, जिनमें न तो क्वॉलिटी होगी, न ही सिक्योरिटी का ध्यान रखा जाएगा मतलब गुणवत्ता और सुरक्षा दोनों की बुरी तरह उपेक्षा होगी, जिसके परिणामस्वरूप ऐसे हादसे होंगे। उन्होंने कहा कि हमारी माँग है कि भाजपा सरकार इस हादसे का ज़िम्मेदार अपने को मानते हुए घायलों को और मदद की घोशणा करें। घटना की किसी संस्था के स्ट्रक्चरल इंजीनियर से जांच हो और आगे का कार्य इंजीनियर की देख-रेख में हो।
    श्री अखिलेश यादव ने आज पार्टी के राज्य मुख्यालय पर आयोजित प्रेस कांफ्रेंस में कहा कि भाजपा सरकार में जितना भ्रष्टाचार हो रहा है, ऐसा कभी नहीं हुआ। सरकार का आउटसोर्स होता है फिर उसका आउटसोर्स होता है। उसके बाद उस पर भाजपा नेता का दबाव होता है। ठेकेदार अपने लाभ के लिए तमाम मानको से समझौता करते हैं। मजदूरों की जिस सेफ्टी के साथ काम होना चाहिए वो नहीं हो रहा है। कन्नौज में जिस क्वालिटी के सीमेंट और अन्य चीजों से कार्य होना चाहिए वैसा नहीं हो रहा था। ठेकों को तोड़-तोड़ कर छोटा बनाना और उसमें खेल करना भाजपा की नई संस्कृति है।
    श्री अखिलेश यादव ने कहा कि इंडिया गठबंधन पूरी तरह से मजबूत है। इंडिया गठबंधन जब शुरूआती दौर में बनना शुरू हुआ था तब तय हुआ था कि क्षेत्रीय पार्टी जहां भाजपा से लड़ रही है, मुकाबला कर रही है उसका साथ देना है। समाजवादी पार्टी उसी रास्ते पर आज है। हम चाहते हैं इंडिया गठबंधन और मजबूत हो। मिल्कीपुर उपचुनाव को लेकर श्री अखिलेश यादव ने कहा कि समाजवादी पार्टी मिल्कीपुर विधानसभा उपचुनाव जीतेगी। पार्टी की पूरी तैयारी है अयोध्या का चुनाव भाजपा एक बार फिर हारेगी। सभी लोग जानते है समीकरण समाजवादी पार्टी के पक्ष में है।
    श्री अखिलेश यादव ने कहा कि भाजपा बेईमानी से उपचुनाव में सीटें जीती थी। सात सीटों पर वोटों की लूट की। बात सुप्रीम कोर्ट तक गयी है। उपचुनाव में कई बूथों पर ईवीएम में पुलिस के लोगों ने बार बार बटन दबाया था। अगर मशीनों की बटन की फॉरेंसिक जांच हुई होती तो पता चल जाता एक ही व्यक्ति ने बार-बार बटन दबाई थी। सभी लोगों ने उन तस्वीरों को भी देखा जहां पुलिस के अधिकारी ने महिलाओं को असलहों के बल पर डराया था लेकिन महिलाएं नहीं डरी। महिलाएं वोट डालने के लिए लगातार पुलिस से लड़ी। जो अधिकारी बेईमानी कर रहे थे, उनपर सरकार ने दबाव बनाया था।
    मिल्कीपुर का उप चुनाव जनता समाजवादी पार्टी के प्रत्याशी को जिताएगी। भाजपा सरकार ने मिल्कीपुर में जिन मंत्रियों की डयूटी लगायी है, वह सब लूटने वाले है। उन्होंने विभागों को लूटा है। हर विभाग में शिकायतें आ रही है। समाजवादी पार्टी कार्यकर्ताओं से श्री यादव ने कहा कि मिल्कीपुर में अगर पुलिस रोके तो जैसी परिस्थिति हो वैसा फैसला लेने को स्वतंत्र है।
    लखीमपुर खीरी में पुलिस पिटाई से रामचन्द्र मौर्य की मौत मामले में श्री अखिलेश यादव ने कहा है कि भाजपा सरकार में पीडीए सरकार के साथ अपमानजनक व्यवहार हो रहा है। पीडीए परिवार को अपमानित किया जा रहा है। पीटा जा रहा है। मैंने इस घटना का वीडियो शेयर किया था। एक पुलिस का अधिकारी इस तरह की भाषा नहीं बोल सकता है। अगर ऐसे अधिकारी को दंडित नहीं किया जाता है तो इसका मतलब यह सबसे जातिवादी सरकार है। जातिवाद को बढ़ावा दे रही है। भाजपा की जातिवादी मानसिकता के खिलाफ पीड़ित, दुःखी, अपमानित लोग पीडीए के साथ खड़े है। श्री अखिलेश यादव ने कहा कि लखीमपुर खीरी में रामचन्द्र मौर्य के साथ जो घटना हुई है उसकी जिम्मेदार सरकार और पुलिस है।        
      (राजेन्द्र चौधरी)
        मुख्य प्रवक्ता